**ΕΛΕΝΗ ΓΕΩΡΓΙΟΥ, ΑΠΟΣΠΑΣΜΑ 1**

|  |  |
| --- | --- |
| **Φορέας** | Ομάδα Προφορικής Ιστορίας Δήμου Χαλανδρίου-ΟΠΙΔΗΧ |
| **Αρχείο** | VSIAF\_EGEORG\_AUDIO I |
| **Αφηγήτρια** | **Γεωργίου Ελένη** |
| **Γλώσσα** | Ελληνική |
| **Θέμα Αποσπάσματος** | Το ρέμα ως τόπος καταστροφής του υλικού που οι ηττημένοι κατακτητές αφήνουν πίσω τους. |
| **Απομαγνητοφώνηση Αποσπάσματος** | (Τον Οκτώβριο του 1944 τερματίζεται η γερμανική κατοχή. Ο γερμανικός στρατός κατοχής αποχωρεί και από το Χαλάνδρι…) *… Φεύγαν οι άνθρωποι και …* (παρεμβαίνει ο γιός Γεωργίου:) *…Και όλες οι μοτοσυκλέτες, λέει η μάνα μου, που είχαν –αυτές, οι γερμανικές– τις ρίξαν ΜΕΣ’ ΣΤΟ ΡΕΜΑ, όλες. Να τις καταστρέψουν φεύγοντας.*  |
| **Χρονολόγηση** | Οκτώβριος 1944 |
| **Τόπος** | Χαλάνδρι-Συνοικισμός |
| **Σχόλια** |  |
| **Διάρκεια** | 00.32.00 – 00.32.13 |

**ΕΛΕΝΗ ΓΕΩΡΓΙΟΥ, ΑΠΟΣΠΑΣΜΑ 2**

|  |  |
| --- | --- |
| **Φορέας** | Ομάδα Προφορικής Ιστορίας Δήμου Χαλανδρίου-ΟΠΙΔΗΧ |
| **Αρχείο** | VSIAF\_EGEORG\_AUDIO I |
| **Αφηγήτρια** | **Γεωργίου Ελένη** |
| **Γλώσσα** | Ελληνική |
| **Θέμα Αποσπάσματος** | Παλαιός και νέος συνοικισμός: τα ιδιωτικά πηγάδια, αποκλειστική πηγή υδροδότησης. |
| **Απομαγνητοφώνηση Αποσπάσματος** | [Πότε άρχισε να κτίζεται το Χαλάνδρι; Εδώ, η γειτονιά, πότε άρχισε;] *Το ’22, όπως ξέρετε, ήρθαμε… μόλις ήρθαν και τους τα δώσανε... ούτε νερό είχαν, τίποτε, ο κάθε ένας κοίταζε να ανοίξει ένα πηγάδι, να πάρει έναν κουβά και να πάει στα δεκατέσσερα μέτρα να φέρει νερό. Ούτε πάγο είχαμε ούτε τίποτα…* [Πηγάδι εδώ, είχατε εσείς;] *Είχαμε. Κι αυτό έχει* (εννοώντας τον γιό της), *και ο Κώστας.* (γιός Γεωργίου: Το ‘χω εγώ ένα, πίσω.) *Το κάθε σπίτι σχεδόν είχε το δικό του. Μετά τα κλείσαμε.* |
| **Χρονολόγηση** | Η διάνοιξη ιδιωτικών πηγαδιών από το κάθε νοικοκυριό στον νέο συνοικισμό ξεκινά με την μετεγκατάσταση των προσφύγων από τον παλαιό στον νέο συνοικισμό, η οποία έγινε το 1936. Η αφηγήτρια αναφέρει την χρονολογία 1922, χρονιά που η οικογένειά της έφτασε στη Χίο από τη Μικρά Ασία για να εγκατασταθούν ως πρόσφυγες στο Χαλάνδρι μετά από ένα διάστημα παραμονής τους σε προσφυγικό καταυλισμό στο Λαύριο. Ο πρώτος προσφυγικός καταυλισμός του Χαλανδρίου δημιουργείται το 1927, οπότε οι όποιες αναφορές της αφηγήτριας στον παλαιό (πρωτο) συνοικισμό εκκινούν από την χρονολογία αυτή.  |
| **Τόπος** | Χαλάνδρι- παλαιός και νέος Συνοικισμός |
| **Σχόλια** | Το πηγάδι συνεχίζει να αποτελεί τον αποκλειστικό τρόπο υδροδότησης στον νέο συνοικισμό ακόμα και μετά τη σύνδεση της περιοχής με το κεντρικό δίκτυο της ULEN. |
| **Διάρκεια** | 01.16.27 – 01.17.00 |

**ΕΛΕΝΗ ΓΕΩΡΓΙΟΥ, ΑΠΟΣΠΑΣΜΑ 3**

|  |  |
| --- | --- |
| **Φορέας** | Ομάδα Προφορικής Ιστορίας Δήμου Χαλανδρίου-ΟΠΙΔΗΧ |
| **Αρχείο** | VSIAF\_EGEORG\_AUDIO I |
| **Αφηγήτρια** | **Γεωργίου Ελένη** |
| **Γλώσσα** | Ελληνική |
| **Θέμα Αποσπάσματος** | Η λειτουργία των στοών του υδραγωγείου ως καταφύγιο των κατοίκων του Συνοικισμού από τους βομβαρδισμούς των συμμάχων κατά τη διάρκεια της γερμανικής κατοχής και των Βρετανών κατά τη διάρκεια των Δεκεμβριανών. |
| **Απομαγνητοφώνηση Αποσπάσματος** | [Αυτό το υδραγωγείο, που υπάρχει εδώ πέρα ένα κουβούκλιο, τί είναι;] *Το υδραγωγείο, δεν ξέρω από πού έρχεται αυτό…* [Από την Πεντέλη μήπως έρχεται το νερό;] *Αυτό στην Κατοχή… στην Κατοχή μέσα κει πηγαίναμε. Όταν αρχίζαν οι σειρήνες, μέσα κει. Κι είχε και νερό… Και κατεβαίναμε –είναι ΠΟΛΥ βαθύ αυτό. Κι όσοι δε φοβόντουσαν, κατεβαίνανε. Η μάνα μου και η αδελφή μου δεν κατεβήκαν ποτέ. Εκεί μέσα είχε υγρασία…* (γιός Γεωργίου: Εσύ είχες κατέβει;) *Πήγαινα*. [Έχει και στη Ζαλοκώστα, στην αλάνα στην Ελ Αλαμέιν…] *Ναι! Έχουμε πολλά εδώ. Εδώ έχει δυό-τρία μαζεμένα… είναι άλλο πιο κεί. Είναι πολύ χαμηλά.* [Αυτά λειτουργούσαν τότε, έδιναν νερό;] *Τότε που μέναμε…; Είχε υγρασία μέσα και σε ορισμένα μέρη είχε και λακκούβες αλλά δε μπορούσες να πας μέσα, δεν ήξερες τί θα βρεις.* (παύση) *Αυτό ξέχασα να σας το πω. Και κατεβαίναμε όλοι με ένα λαμπάκι, με ένα …αυτό, πώς το λένε, οι πιο πολλοί μ’ ένα κερί, και μας είχανε κάνει κάτι σκαλοπάτια και κατεβαίναμε… Αλλά ΑΓΡΙΕΥΕΙΣ, βρε παιδί μου, δεν έχει ένα παράθυρο ούτε τίποτα κι άντε κατεβαίνεις κι έχει και υγρασία μέσα… Δηλαδή, ήντουσαν άνθρωποι μεγάλοι που δεν κατεβήκανε καθόλου.* (παύση) *Η θεία δεν είχε κατεβεί καθόλου ούτε η γιαγιά… Δε μπορούσε… την κλειστοφοβία.* |
| **Χρονολόγηση** | Περίοδος γερμανικής κατοχής και Δεκεμβριανών. |
| **Τόπος** | Χαλάνδρι-Συνοικισμός |
| **Διάρκεια** | 01.17.02 – 01.18.38 |